Skoniai iš viso pasaulio

Pamokos tema: patiekalai ir maisto produktai anglų kalba.
Klausimas: Koks jūsų mėgstamiausias patiekalas?
Temos BUP:  C1. Sakytinė sąveika. Socialinio pokalbio palaikymas, dalyvavimas neformalioje diskusijoje, keitimasis mandagumo frazėmis, informacija, nuomonėmis; tikslinis dalyvavimas pokalbyje ir (arba) diskusijoje siekiant bendro rezultato (instrukcijų, pasiūlymų, alternatyvų supratimas (suvokimas) ir teikimas); prekių ir paslaugų įsigijimas; dalyvavimas (pusiau) oficialiame pokalbyje (konsultacija, interviu).
 B2. Rašytinio teksto produkavimas (rašymas). Žmonių, vietų, daiktų, veiklų, pomėgių, patirties apibūdinimas; pasakojimas, įvykio apibūdinimas; faktinės informacijos, nurodymų pateikimas, aiškinimas; nuomonės, vertinimo pateikimas, paaiškinimas, pagrindimas raštu.
Tikslas: Lavinti mokinių gebėjimą realiose situacijose bendrauti anglų kalba ir aiškiai aprašyti patiekalą naudojant tinkamą žodyną.
Uždaviniai:
1. Suformuluoti klausimus anglų kalba, skirtus trumpam interviu su praeiviais; 
2. Lavinti klausymo ir reagavimo į atsakymus įgūdžius bendraujant su nepažįstamais žmonėmis; 
3. Surinkti informaciją apie vieno praeivio mėgstamiausią patiekalą ir ją aprašyti recepto kortelėje; 
4. Pristatyti surinktą informaciją klasei ir palyginti skirtingus atsakymus. 
Kompetencijos: kultūrinė, socialinė, komunikavimo, pažinimo.
Priemonės: užrašų lapai arba telefonai atsakymams fiksuoti, užduoties atlikimo lapai, telefonai su vertimo programėle.
Vertinimas: formuojamasis.
Metodai: darbas poromis, pokalbis realioje situacijoje, interviu atlikimas, pristatymas, refleksija.
Vieta: Katedros aikštė.
Klasė: 5-8 kl.
Veiklos: Mokiniai poromis išeina į miesto erdvę, kalbina praeivius anglų kalba, užduoda paruoštus klausimus, fiksuoja atsakymus, apibendrina bei aprašo informaciją ir pristato rezultatus.
Įtrauktis: darbas su stipresniu mokiniu, galimybė interviu medžiagą pristatyti tik žodžiu, individuali mokytojo pagalba.

PAMOKOS PLANAS
ĮVADAS (20 min)
Mokytojas pristato pamokos temą ir tikslą – sužinoti, kokius patiekalus mėgsta žmonės iš skirtingų šalių, ir praktiškai pabendrauti anglų kalba realioje situacijoje. Trumpai aptariama, kaip mandagiai užkalbinti nepažįstamą žmogų ir kaip saugiai elgtis viešoje erdvėje. 
Mokytojas žodžiu pateikia pagrindines frazes, kurias galima užduoti interviu metu:
· “Excuse me, may we ask you a few questions?” 
· “What’s your favorite dish?” 
· “What ingredients does it have?” 
· “How does it taste?” 
· “How do you make it?” 
Mokytojas pateikia mokiniams užduočių lapus (receptų korteles, kurias jie turės užpildyti) ir paklausia, kokius dar klausimus anglų kalba reikėtų užduoti, kad sužinotų kitą reikiamą informaciją.

MOKYMOSI VEIKLOS (45 min)
Mokytojas paaiškina užduotį ir galutinį produktą – parengti recepto kortelę. 
Mokiniai susiskirsto poromis, sukuria ir užsirašo interviu klausimus ir atlieka užduotį – suranda praeivį, kuris sutinka atsakyti į klausimus (idealiu atveju – užsienietį), atlieka interviu ir suradę patogią vietą aprašo pateikalą ir užpildo recepto kortelę.
Pastaba. Katedros aikštėje dažnai būna turistų, tačiau jei pamokos metu būtų labai mažai žmonių, būtų galima kalbinti ir lietuvius anglų kalba.

APIBENDRINIMAS IR REFLEKSIJA (25 min)
Mokinių poros pristato savo receptų korteles prieš klasę ir po pristatymo atsako į bendraklasių klausimus.
Po visų pristatymų mokytojas kviečia mokinius pasidalinti:
· Kaip sekėsi užkalbinti nepažįstamą žmogų?
· Kas buvo lengviausia šio interviu atlikime anglų kalba? 
· Kas sukėlė sunkumų ir kaip juos įveikei? 
· Kokių naujų žodžių ar frazių išmokai? 
· Kaip jauteisi bendraudamas su nepažįstamais žmonėmis? 
· Ką kitą kartą darytum kitaip? 
Pamokos pabaigoje mokytojas pagiria mokinius už iniciatyvumą, drąsą ir praktinį anglų kalbos vartojimą realioje aplinkoje bei apibendrina pamoką akcentuodamas sėkmingos komunikacijos strategijas: mandagus kreipimasis, aiškus kalbėjimas, reagavimas į atsakymus, drąsa palaikyti pokalbį, padėkojimas.

